Lars Løkke Rasmussen (M), 2025-10-31:
Tak for det, og tak for denne redegørelsesdebat med mange interessante bemærkninger.
Men det er jo også sådan, som det lidt sker hvert år – og det er jo måske naturligt nok – at det er svært at holde fokus uden at brede det ud, og at vi også sådan implicit får debatten om rigsfællesskabet og rigsfællesskabets fremtid, som ikke er et fokus for redegørelsen her.
Når det er sagt, vil jeg da gerne sådan helt principielt sige, at jeg deler mange af de betragtninger, hr. Alex Ahrendtsen gjorde sig om, at magtens tomrum jo ikke findes, og det må man jo hele tiden havde foran sig, også når man tager debatter, der knytter sig til rigsfællesskabets konstruktion, indretning og fremtid.
Udenrigs- og sikkerhedspolitikken spiller en stadig større rolle, og det gør klimaforandringerne jo også.
Så Arktis trækkes frem på den internationale scene, og det synes jeg sådan set også vi reflekterer i den redegørelse, som jeg har afgivet til Folketinget.
De sikkerhedspolitiske spændinger mellem Rusland, Kina og USA og ikke mindst Ruslands krig mod Ukraine er jo et bagtæppe, som også påvirker situationen i Arktis, og derfor ser vi nu nogle sikkerhedspolitiske dynamikker, som træder tydeligere frem, og som jeg også mener er afspejlet i redegørelsen her.
Der er et Rusland, der prioriterer regionen højt, og som jo desværre fortsætter sin militære oprustning i Arktis, men der er jo også det forhold, at Ruslands stigende afhængighed af Kina som en slags enabler til deres krigsførelse i Ukraine risikerer – og i virkeligheden også for Rusland selv – at have en uhensigtsmæssig laissez faire-tilgang til Kinas ønske om at fylde mere i Arktis og så at sige bruge den russiske bagdør, og alt det her skal vi jo tage alvorligt.
Vi forholder os løbende til dynamikkerne og sikkerheden i regionen, og det gør vi sammen med vores allierede, og derfor har vi jo fra regeringens side også præsenteret tiltag, der skal forbedre overvågningen og suverænitetshåndhævelsen i Arktis og i Nordatlanten.
Det har også været fremhævet af flere ordførere her.
Der er den arktiske delaftale I og II, som jo er udformet i et tæt samarbejde med Færøerne og Grønland, og som betyder, at vi nu foretager en substantiel investering i at styrke forsvaret, sikkerheden og vores evne til at afskrække i netop Arktis og Nordatlanten, og det er jo også handlinger – og det også sagt i en halv kommentar til hr. Carsten Bach – som har et ophæng i et godt samarbejde med Grønland og Færøerne, idet jeg så i øvrigt ikke skal blande mig mere i, hvad de har af nedskrevne strategier.
Jeg kan konstatere, at de her to aftaler er implementeret, og at det er sket efter forhandling med regeringerne begge steder, og det er vigtigt.
Det rokker jo ikke ved vores målsætning om at søge at bevare Arktis som et lavspændingsområde.
Det er jo et bidrag til at forfølge den målsætning, at vi reflekterer over, hvad andre gør, og det er også en kommentar til Liberal Alliances ordfører.
For jeg havde sådan lidt svært ved at finde ud af, hvad den operationelle konsekvens af kritikken her er.
Er det, at vi så skulle ændre vores målsætning og så have en eller anden erklæret målsætning om, at vi skal opruste Arktis?
Eller hvad er egentlig den operationelle implikation?
Jeg står på mål for det, der er regeringens målsætning, om end vi sagtens kan se, at den ikke er på den flade hånd, og at vi er nødt til at forholde os til virkeligheden, som den er.
Det er derfor, vi har lavet de her delaftaler, det er derfor, vi arbejder målrettet på at styrke en understøttelse af NATO's og nære allieredes opgaveløsning i regionen, og det er derfor, vi har initieret og vi deltager i et fortættet samarbejde mellem de arktiske NATO-lande og vi i øvrigt er utrolig glade ved, at hele kredsen af arktiske stater, altså bortset fra Rusland, nu alle er under NATO-paraplyen.
Det rokker bare ikke ved, at vores overordnede tilgang jo er at prøve at udleve en ambition om at bevare Arktis så lavspændt som muligt, selv om det unægtelig ser svært ud, og selv om man i dag selvfølgelig ikke kan karakterisere Arktis som et lavspændingsområde.